Cheetah Experience groet Bloemfontein | Netwerk24
Deur Linkie Bessinger 01 Julie 2020 13:54
Twee jagluiperds van Cheetah Experience buite Bloemfontein. Foto: Facebook/Cheetah Experience
Riana van Nieuwenhuizen (57), stigter en eienaar, sê dié toeristeattraksie gaan ná 13 jaar ’n heeltydse tuiste in Limpopo kry.
“Vir al die jare wat ons buite Bloemfontein gevestig was, het ons nooit grond van ons eie gehad nie; ons moes die heeltyd huur.”
Van Nieuwenhuizen en haar sowat 52 diere, wat ’n groot verskeidenheid uit die katfamilie insluit, kon met behulp van finansiering van hul buitelandse ondersteuningsnetwerk ’n plaas van 272 ha buite Bela-Bela koop.
“Vir die eerste keer is die grond ons eie en nou kan ek na hartelus uitbrei en bou aan ’n nalatenskap op my eie stukkie grond.”
Volgens Van Nieuwenhuizen sal Cheetah Experience steeds op die bewaring, vrylating en rehabilitasie van diere fokus.
“Die internskapprogramme vir plaaslike en internasionale vrywilligers bly ook op dreef,” sê sy.
“Dit is net nou op ’n plek groot genoeg vir ontwikkeling en waar ek my nie hoef te bekommer dat iemand my van die werf afskop nie.”
Van Nieuwenhuizen sê sy hoop, as alles goed gaan, om
teen einde September begin Oktober met die groot trek te begin.
“Ek gaan vreeslik huil die dag dat ek hier (uit Bloemfontein) moet trek. Ek kyk om my na ’n plek wat ek uit niks opgebou het.”
Maar, sê Van Nieuwenhuizen, sy is opgewonde oor die toekoms by hul nuwe tuiste.